Polisie kry baie dwelms in Lentegeur | Netwerk24
Polisie kry baie dwelms in Lentegeur
Deur Maygene De Wee 11 Januarie 2017 21:54
Dié 9 mm-vuurwapen en patrone is Dinsdag in Cornflowerstraat, Lentegeur, gevind.
Dié tik, dagga, Mandrax-tablette, vuurwapen en patrone is Dinsdag in Cornflowerstraat, Lentegeur, gevind.
Dié Mandrax-tablette is Dinsdag in Lobeliastraat, Lentegeur, Mitchells Plain, gevind.
Die dagga is Dinsdag in Viooltjiestraat, Lentegeur, Mitchells Plain, gevind.
’n Vrou (40) is Dinsdag in Lentegeur, Mitchells Plain, in hegtenis geneem nadat die polisie Mandrax-tablette in haar huis gevind het.
Kapt. Frederick van Wyk, ’n polisiewoordvoerder, het Woensdag gesê die polisie het inligting ontvang dat daar moontlik dwelms by ’n huis in Lobeliastraat, Lentegeur, kan wees.
Hulle het die inligting opgevolg en in die oond op 648 Mandrax-tablette met ’n geskatte straatwaarde van R16 200 afgekom.
Die vrou is in hegtenis geneem en sal Vrydag in die landdroshof in Mitchells Plain op aanklag van die besit van dwelms verskyn.
In nog ’n voorval in Viooltjiestraat in Lentegeur is ’n man (41) weens die besit van dagga in hegtenis geneem.
Die polisie het by die huis waar die man was 72 stoppe dagga met ’n geskatte straatwaarde van R1 500 gekry.
Die dagga was in ’n plastieksak versteek. Die man verskyn Donderdag in die landdroshof in Mitchells Plain op aanklagte van besit van dwelms.
In ’n ander voorval ook Dinsdag het lede van die Mitchells Plain-polisie se taktiese reaksie-eenheid inligting van ’n onwettige vuurwapen en dwelms by ’n huis in Cornflowerstraat, Lentegeur, ontvang.
Hulle het die inligting ontvang en by die huis het die polisie op ’n 9 mm-vuurwapen met twee koeëls en ’n magasyn afgekom. Hulle het ook 150 Mandrax-tablette, 5 g tik en daggasigarette gekry. Die dwelms het ’n geskatte straatwaarde van R5 000.
’n Man (25) is in hegtenis geneem en sal Donderdag in die landdroshof in Mitchells Plain op aanklagte van die besit van ’n onwettige vuurwapen en ammunisie en die besit van dwelms verskyn.
Meer oor: Lentegeur | Misdaad | Dwelms | Betrap | Vrou
5 vas ná dwelms van R5 000 in Knysna gevind is
Dwelms van miljoene rande op OR Tambo onderskep